
Eltérő ablációs technikák vizsgálata cavotricuspidalis isthmus abláción áteső betegekben

Kulcsszavak: pitvari flutter; abláció; ritmuszavarok
Bevezetés: Típusos pitvari flutter miatt végzett elektrofiziológiai beavatkozások során a cavotricuspidalis isthmus (CTI) ablációját végzik, mely többféle technikával megvalósítható. Vizsgálatunk célja a pontról-pontra történő és a folytonos, megszakítás nélküli katéterablációk procedurális adatainak összehasonlítása volt.
Módszerek: Retrospektív, egycentrumos vizsgáltunkba 121 konszekutív beteg került bevonásra, akik Klinikánkon típusos pitvari flutter miatt CTI-abláción estek át. A betegeket 2 csoportra osztottuk aszerint, hogy az ablációs vonalat pontról-pontra haladva (n=49), vagy folytonos ablációs vonallal (n=72) képeztük.
Eredmények: Folytonos ablációs vonal képzése során csökkent az első és az utolsó abláció közötti idő [12 (6; 27) min vs. 18 (11; 32) min; p<0.04], illetve a CTI blokk eléréséig szükséges idő [9 (8; 17) min vs. 13 (8; 25) min; p=0.01], ahogy az összablációs idő is (575±333 sec vs. 772±447 sec; p<0.01), továbbá elsővonalbeli blokk elérése is nagyobb arányban (69.4 % vs. 46.2%; p=0.01) jött létre. A fluroszkópia dózisa jelentősen csökkent folytonos ablációs vonal képzése során [0.2 (0; 2.2) mGy vs. 0.6 (0.1; 4.6) mGy; p=0.04], azonban annak összidőtartamában [0 (0; 85) sec vs 37 (0; 89) sec; p=0.26], emellett a procedúra idejében sem találtunk különbséget (58±17 min vs. 61±23 min; p=0.37) a csoportok között. Az akut rekonnekció kialakulását nem befolyásolta az ablációs technika (27.8% vs. 30.8%; p=0.80), szövődmény nem fordult elő.
Konklúzió: A pontról-pontra történő ablációs technikához viszonyítva a folytonosan képzett ablációs vonal esetén csökkenthető az összablációs idő, az első és az utolsó abláció közötti, és az első ablációtól a blokk eléréséig szükséges idő is, kisebb sugárdózis mellett típusos pitvari flutter miatt végzett CTI ablációk során.



